Dalene Matthee verjaar vandag | Knysna-Plett Herald
Dalene Matthee verjaar vandag
Thursday, 13 October 2011, 15:31
Dalene Matthee in 2003 by die groot boom waar die gedenksteen opgerig is vir haar. Haar liefde vir die Knysna-woude is in haar boeke verewig. (Foto en inligting: www.dalenematthee.co.za.)
TUINROETE NUUS - Vandag, 13 Oktober is die verjaarsdagherdenking van die skrywer wat die Knysna-woude bekendgestel het aan nie net Suid-Afrikaners nie, maar aan lesers die wêreld oor.
Dalene Matthee (1938 - 2005), uit wie se pen 13 boeke verskyn het, is veral bekend vir haar vier ’bosboeke’ wat in die Knysna-bos afspeel: Kringe in 'n Bos, Fiela se Kind, Moerbeibos en Toorbos.
Matthee is in 1938 op Riversdal in die Suid-Kaap gebore. Sy begin haar skryfloopbaan met kinderstories en kortverhale, en pak haar eerste groot roman aan ná 'n staptog in die Outeniqua-staproete by Knysna. Haar nuuskierigheid oor die bos lei tot 'n reis deur dié inheemse woude se verlede en verhale, om só maak sy genoeg stof vir vier boeke bymekaar.
Elke boek is deur deeglike navorsing voorafgegaan. Haar boeke is in 14 tale vertaal en Kringe in 'n Bos en Fiela se Kind word reeds vir meer as 20 jaar as voorgeskrewe boeke in skole gebruik. Haar werk is onder meer bekroon met die ATKV Prosa-toekenning (vier keer), die Suider-Afrikaanse Instituut vir Boswese-toekenning (twee keer), die Switserse Stab-toekenning en die Departement van Kuns en Kultuur se SA Literêre Toekenning (postuum). Sy is ook die enigste Afrikaanse skrywer wat meer as ‘n miljoen boeke in Afrikaans in Suid-Afrika verkoop het.
Sy is op 20 Februarie 2005 oorlede en 'n gedenksteen vir haar is in die Knysna-bos opgerig
Dalene Matthee is onverwags op 20 Februarie 2005 op Mosselbaai oorlede aan hartversaking. Haar laaste rusplek is by Krisjan-se-Nek, een van haar geliefste plekke in die Knysna-bos. Haar as is dan ook hier gestrooi.
Ná Dalene se dood het Kitto Erasmus, voormalige streekdirekteur van Omgewingsake, aan die Matthee-familie voorgestel dat hulle 'n gedenksteen vir Dalene in haar geliefde Knysna-bos oprig. Erasmus het Matthee baie gehelp tydens haar navorsing vir Kringe in 'n Bos, Fiela se Kind en Moerbeibos.
Op 23 Februarie 2008 is 'n gedenksteen by Krisjan-se-Nek in die Knysna-bos vir haar onthul. Die gedenksteen was 'n gesamentlike onderneming tussen die Matthee-kinders, SA Nasionale Parke (SANparke) en Tafelberg Uitgewers.
Die inskripsie op die steen is met die hand gedoen deur die enigste vakman in die Kaap wat nog hierdie spesifieke soort uitkapwerk (‘V-cut’) doen, die Italianer Mick D'Aquanno. Die groot geelhoutboom van meer as 880 jaar oud by Krisjan-se-Nek is na Dalene Matthee vernoem en staan nou as die Dalene Matthee Big Tree bekend en die naam van die staproete wat by Krisjan-se-Nek begin, het die Kringe in 'n Bos-roete geword.
Posted on: 15:31 Thu, 13 October 2011